Slovensko-nemecká obchodná a priemyselná komora

Slovensko-nemecká obchodná a priemyselná komora (AHK Slowakei) je dobrovoľné hospodárske združenie, ktoré bolo založené v júni 2005 ako 57. nemecká zahraničná obchodná komora. V súčasnosti združuje viac ako 375 členských firiem a inštitúcií, čo z AHK Slowakei robí najväčšie bilaterálne hospodárske združenie na Slovensku. Sídli v Bratislave. Od roku 2025 je jej prezidentom Pavel Lakatos a výkonným členom predstavenstva od roku 2024 je Marco Trisciuzzi.

náhľad|Sídlo v budove Europeum Business Center na Suchom mýte v Bratislave

Ako zahraničná komora uznaná Nemeckou obchodnou a priemyselnou komorou a Spolkovom ministerstvom hospodárstva je Slovensko-nemecká obchodná a priemyselná komora súčasťou siete 150 zahraničných zastúpení nemeckého hospodárstva vo viac ako 90 krajinách sveta a zároveň oficiálnou reprezentáciou nemeckého hospodárstva na Slovensku.

Najdôležitejšou úlohou AHK Slowakei je podpora obchodných a hospodárskych vzťahov medzi Nemeckom a Slovenskom. Komora je najväčšou nemecko-slovenskou kontaktnou sieťou podnikov, inštitúcií a partnerov. Je prvým kontaktným miestom pre nemecké spoločnosti s obchodnými záujmami na Slovensku a pre slovenské firmy, ktoré plánujú úspešný vstup na nemecký trh. 

Zabezpečuje služby komplexného poradenstva pri expanzii do Nemecka, cielené vyhľadávanie obchodných partnerov, dodávateľov alebo identifikovanie potencionálnych zákazníkov v Nemecku, organizačnú podporu účasti na významných nemeckých veľtrhoch, administratívnu podporu pri vyslaní slovenských pracovníkov do Nemecka, daňové a právne poradenstvo či podporu pri komunikácii s nemeckými úradmi.

Členstvo v komore prináša možnosť stať sa súčasťou úzkej siete kontaktov v nemecko-slovenskom podnikateľskom svete a exkluzívnu účasť na rôznych odborných alebo spoločenských podujatiach.  

 Externé odkazy 
 Oficiálna webstránka

Kategória:Ekonomické organizácie